Versoek om hospitale van beurtkrag kwyt te skeldArgieffoto (Foto: Silas Camargo Silão/Pixabay) Die minister van gesondheid, dr. Joe Phaahla, is al vir ŉ geruime tyd besorg oor die impak van beurtkrag op gesondheidsdienste landswyd. Die minister het reeds die afgelope week die direkteur-generaal, wat saam met die provinsiale hoofde van die departement van gesondheid werk, opdrag gegee om die assessering van die impak op gesondheidsdienste af te handel. “Die minister het intussen in gesprek getree met die betrokke owerhede en entiteite, insluitend die minister van openbare ondernemings, Eskom en munisipaliteite, oor die prosesse wat gevolg kan word om gesondheidsorgfasiliteite kwyt te skeld van beurtkrag,” sê Foster Mohale, woordvoerder van die departement van gesondheid. Die minister werk intussen ook aan alternatiewe kragopwekkingsbronne, buiten kragopwekkers, om by gesondheidsorgfasiliteite geïnstalleer kan word. Phaahla sal na verwagting later vandeesweek ŉ omvattende verslag bekendmaak oor die impak en beplande ingrypingsmaatreëls.